שיעור חינוך לחודש תשרי – כיתה ח'
נושא השיעור: ברכת שנה טובה 

אפרת אמית ליבוביץ, בארי, מכון שלום הרטמן

פתיחה כללית
דף לימוד זה הוא חלק מסדרה המוקדשת לשיעורי חינוך לימים הנוראים, במסגרת תכנית 'בארי' של מכון הרטמן http://beeri.hartman.org.il/Resource_Center.asp. 
הדפים מכילים מקורות מעטים, הקלים להבנה, במטרה לאפשר לכל מורה ותלמיד להתמודד עמם בקלות, גם אם הם אינם בקיאים בתחום הדעת של לימודי יהדות. כל אחד יכול לקחת חלק בשיעור וליהנות מלימוד שעושה שימוש בטקסט יהודי כגירוי לדיון בנושאים כלליים השאובים מעולמם של התלמידים.
דפי הלימוד הותאמו לשש הכיתות של החינוך העל יסודי, ועל כן המורה יכול ללמד בכל שנה שיעור אחר לפי רמת כיתתו.

שנה טובה
לקראת ראש השנה מקובל היה עד לפני כעשרים שנה לשלוח זה לזה בדואר אגרות 'שנה טובה' מקושטות ולאחל ליקירינו איחולים לבביים לשנה החדשה. עדויות ראשונות למנהג זה מופיעות כבר אצל המהרי"ל, מגדולי פוסקי אשכנז, במאה ה-15. בשנים האחרונות החליפו את גלויות הדואר הטלפון, הדואר האלקטרוני והאס-אמ-אס, ומנהג זה הולך ונשכח. אך נדמה כי כל אחד מאיתנו ישמח למצוא בתיבת הדואר שלו, לצד החשבונות והפרסומות, גם מכתב אישי, כתוב בכתב יד שממוען במיוחד בעבורו. בשיעור זה נחדש את המנהג, ונשלח לכל תלמיד איגרת ברכה לשנה החדשה מחברו/תו לספסל הלימודים.

מטרות השיעור:
1. להתוודע אל מנהג משלוח האיגרות שבעידן התקשורת המודרנית נשכח. 
2. לתרום לגיבוש בין תלמידי הכיתה.
3. להבין את מקור המנהג ומשמעותו.

הכנה לשיעור:
1. נבקש מבעוד מועד מהתלמידים להביא טושים, מדבקות וכיוב' לשיעור חינוך הקרוב.
2. נכין כרטיסיות בגודל מעטפה כמספר תלמידי הכיתה, ונכתוב בראש כל כרטיסייה שם של תלמיד/ה מהכיתה. 

מבנה השיעור:
1. לימוד מקור בחברותא ודיון במליאה על המקור (20 דק')
2. כתיבת כרטיסי ברכה לשנה החדשה (20 דק')

מהלך השיעור:
1. נחלק את התלמידים לקבוצות לימוד קטנות ללימוד דף המקורות בחברותא.
המקור הראשון מייצג את הרעיון שראש השנה הוא היום שבו אדם עומד למשפט על מעשיו לאורך השנה, ויום הכיפורים הוא היום שבו נגזר, נחתם, דינו של האדם. 
במקור השני נוסחים שונים של הברכה שאותה נוהגים לברך בעדות השונות בערב ראש השנה. לברכה נוסח קבוע, המתייחס לדינו של האדם בשנה הקרובה, לחיים או למוות. בשיר של בנימין טנא מופיעים איחולים שאדם מאחל לעצמו לשנה החדשה, המבטא את הממד הלאומי של העם השב לארצו.
    בדיון נעמוד על ההבדלים שבין נוסח ברכה קבוע לבין ברכה ספונטנית, בין ברכה אישית לברכה לאומית, בין ברכה מסורתית דתית הרואה בראש השנה את יום הדין לבין ברכה שרואה את ראש השנה כהתחלה חדשה.
2. נחלק לתלמידים את כרטיסי הברכה שהכנו ובהם שמות כל הנוכחים בחדר, ונבקש מהם להכין  לנמען הרשום על הכרטיס ברכה אישית לשנה החדשה, מבלי לגלות לו. 
3. כל איגרת תוכנס למעטפה, ועליה יירשם שם הנמען. בתום השיעור ניקח את המעטפות החתומות, נשלים את הכתובות ונשלח דרך מזכירות בית הספר לבתי התלמידים.